Cesta I. triedy 59 (Slovensko)

História

Cesta bola v rokoch 1946 až 1950 klasifikovaná ako cesta II. triedy 523. V roku 1950 bola preklasifikovaná na cestu I. triedy, pričom jej bolo pridelené číslo zrušenej cesty I/59 (Ostrava - Frýdek-Místek), zaradenej v roku 1950 do cesty II/484.
Medzi rokmi 1958 až 1962 bola cesta medzi Banskou Bystricou a Ružomberkom rozšírená a vyasfaltovaná, pričom sa zmenilo aj jej trasovanie medzi obcami Motyčky a Liptovská Osada. Pôvodne cesta neviedla cez Donovaly, ale cez sedlo Veľký Šturec (1 010 m n. m.) a obec Liptovské Revúce. Cesta však bola príliš úzka a mala nebezpečné zákruty, preto sa rozhodlo o výstavbe novej, menej nebezpečnej trasy cez Donovaly. Po jej vystavaní bol úsek cez Liptovské Revúce pretriedený na cestu III. triedy III/2223.

Priebeh

V banskobystrickom kraji sa I/59 začína v mestskej časti Kostiviarska v Banskej Bystrici na križovatke s rýchlostnou cestou R1 a pokračuje severným smerom cez mestskú časť Jakub a Uľanka, kde križuje cestu I/14 do Turca. Stúpa cez Staré Hory a Motyčky do horského sedla Donovaly, ktorým prekonáva Nízke Tatry. Pod priesmykom cesta prechádza do žilinského kraja a okresu Ružomberok a pokračuje súbežne s riekou Revúca Korytnickou dolinou cez Liptovskú Osadu do Ružomberka. Tu križuje a na kratšom úseku vedie v peáži s cestou I/18, prekonáva Váh a cez Likavku smeruje okrajom Valaskej Dubovej do okresu Dolný Kubín.
V dolnokubínskom okrese I/59 najskôr obchádza obec Jasenová, prechádza Vyšným Kubínom a vchádza do Dolného Kubína, kde križuje I/70. Údolím Oravy prechádza Širokou, za ktorou križuje rýchlostnú cestu R3, vytvárajúcu obchvat obce Oravský Podzámok, jej miestnej časti Dolná Lehota a obce Horná Lehota, ktorými dopravne odľahčená I/59 prechádza. V Oravskom Podzámku križuje I/78 a okrajom Sedliackej Dubovej a cez Dlhú nad Oravou pokračuje do okresu Tvrdošín. Tu prechádza cez Podbiel, kde križuje cestu II/584, Nižnú, Tvrdošín, kde križuje II/520 a obchvat Trstenej. V Trstenej ešte raz križuje II/520 a R3, tvoriacu obchvat mesta a vedie k hraničnému priechodu Trstená - Chyžné, kde I/59 končí a cesta do Poľska pokračuje ako DK7.

Dolný Kubín - hranica okresov

21. novembra 2011 sa začalo s prestavbou cesty I/59 cez sedlo Brestová v Chočských vrchoch v celkovej dĺžke 3 981 m. Predmetom rekonštrukcie bolo rozšírenie cesty zo šírkového usporiadania 9,5 m na kategóriu C 11,5/70, v dĺžke 3 825 m aj s prídavným pruhom v stúpaní. Novozrekonštruovaná cesta zostala prakticky v pôvodnej polohe s výnimkou krátkeho úseku, v ktorom pôvodná cesta prekonávala údolie Starého potoka točkou s polomerom 100 m. V tomto mieste bola vybudovaná preložka, ktorej dominantným objektom sa stal 240 m dlhý päťpoľový most trojtrámového prierezu, ktorý cestu prevádza v najvyššom mieste 24 m nad terénom. Došlo tiež k demolácii pôvodného mosta pri Jasenovej, ktorý bol v dezolátnom stave, a k jeho nahradeniu novým. Treťou mostnou stavbou bolo rozšírenie pôvodného mosta cez lesnú cestu.
Súčasťou rekonštrukcie cesty bola aj komplexná výmena podkladových vrstiev vozovky, preložky a úpravy lesných ciest a riešenie 4 prístupov na pozemky. Vyriešila sa tiež križovatka s cestou III/2255, ktorá nevyhovovala STN. Stavbu, ktorá bola daná do užívania 24. januára 2015 (teda mesiac vopred), zrealizoval Doprastav za 12 046 941 €. Ešte počas výstavby sa však ukázala nedôslednosť projektu, ktorá spočívala v nezachovaní niekoľkých odvodňovacích rigolov, čo v budúcnosti môže spôsobiť problémy obci Jasenová.

Horský priechod Donovaly

Horský priechod Donovaly je tvorený úsekom I/59 od križovatky s I/14 za Banskou Bystricou, pokračuje cez Nízke Tatry a končí sa pri odbočke do obce Liptovská Lúžna na severnej strane Nízkych Tatier. Celková jeho dĺžka je 29,5 km a v obci Donovaly dosahuje cesta I/59 nadmorskú výšku 960 m n. m. Najväčší sklon cesta dosahuje medzi Starými Horami a Korytnicou, kde na viacerých úsekoch presahuje 12%. Problematický úsek najmä pre nákladnú dopravu pomôže vyriešiť plánované vybudovanie rýchlostnej cesty R1, ktorá bude horský masív prekonávať tunelom Kozí chrbát.